Departament de Treball, Indústria, Comerç i Turisme
La Llei esmentada configura el Consell de Treball, Econòmic i Social de Catalunya com a òrgan consultiu i d'assessorament del Govern en matèries socioeconòmiques, laborals i ocupacionals, i com a òrgan de participació institucional.
En el Decret es concreta l'exercici d'aquestes funcions.
Com a òrgan consultiu i d'assessorament del Govern, el present Decret, d'una manera expressa, garanteix que en els procediments d'elaboració de les disposicions normatives que afectin les matèries que siguin competència del Consell, d'acord amb el que disposa la Llei 3/1997, de 16 de maig, el present decret, o específicament per una disposició normativa, serà preceptiva l'audiència del Consell de Treball, Econòmic i Social de Catalunya.
També determina les matèries sobre les quals el Consell té competència per emetre els dictàmens de caràcter preceptiu i distribueix entre els seus òrgans les funcions que el Consell ha d'assumir per donar compliment a la disposició addicional de la Llei, atès que el Consell de Treball de Catalunya, el Consell Català de Seguretat i Salut Laboral i el Consell Català de Formació Ocupacional i Col·locació deixen d'existir, tal com preveia la disposició transitòria primera de la Llei 3/1997, de 16 de maig.
La participació institucional serà exercida en el Consell de Treball, Econòmic i Social de Catalunya mitjançant les comissions territorials, l'àmbit territorial de les quals coincideix amb les delegacions territorials del Departament, al qual està adscrit.
Aquest Decret estableix els aspectes que es debatran en aquestes comissions territorials, de manera que els agents econòmics i socials participin, amb l'Administració, en les estructures socioeconòmiques de la nostra societat.
Pel que fa als aspectes orgànics i de personal, concreta el procediment i els terminis per a la renovació i el nomenament dels seus membres, del president o de la presidenta, dels vicepresidents o de les vicepresidentes, i del secretari executiu o de la secretària executiva.
També estableix les vies de comunicació amb el Govern i la compareixença de persones o entitats que no són membres del Consell.
Atès que l'article 2.1.a) de la Llei 3/1997, de 16 de maig, preveu que correspon al Consell de Treball, Econòmic i Social de Catalunya emetre dictamen, de caràcter preceptiu, no vinculant i previ a la tramitació, sobre els projectes de disposicions administratives que afectin l'organització, les competències o el funcionament del Consell;
Atès que durant la tramitació d'aquest Decret el Govern ha procedit a la creació i reorganització de diferents departaments mitjançant el Decret 253/2002, de 4 de novembre, la qual cosa ha fet necessària l'adaptació del seu text a l'actual configuració departamental del Govern;
D'acord amb el que preveuen els articles 61 i 64 de la Llei 13/1989, de 14 de desembre, d'organització, procediment i règim jurídic de l'Administració de la Generalitat, a proposta del conseller de Treball, Indústria, Comerç i Turisme, amb el dictamen del Consell de Treball, Econòmic i Social de Catalunya, d'acord amb el dictamen emès per la Comissió Jurídica Assessora, i d'acord amb el Govern,
El Consell de Treball, Econòmic i Social de Catalunya, creat per la Llei 3/1997, de 16 de maig, és un ens de dret públic, amb personalitat jurídica pròpia, plena capacitat i autonomia orgànica i funcional per al compliment de les seves finalitats i actua com a òrgan consultiu i d'assessorament del Govern en matèries socioeconòmiques, laborals i ocupacionals i també com a òrgan de participació institucional adscrit al Departament de Treball, Indústria, Comerç i Turisme.
Tràmit d'audiència al Consell de Treball, Econòmic i Social de Catalunya
En els procediments d'elaboració d'una disposició normativa que afecti les matèries que siguin competència del Consell, d'acord amb el que disposen la Llei 3/1997, de 16 de maig, i aquest Decret, o li sigui encomanada específicament per una disposició normativa, serà preceptiva l'audiència al Consell de Treball, Econòmic i Social de Catalunya, d'acord amb el que estableixen els articles 1 i 2 de la Llei 3/1997 esmentada.
3.1 El Consell és integrat per quaranta-nou membres titulars, distribuïts de la manera prevista a l'article 3.1 de la Llei 3/1997, de 16 de maig.
3.2 Les organitzacions i les institucions representades en el Consell designaran el mateix nombre de suplents que de membres titulars.
Les persones de reconegut prestigi no tindran suplents.
3.3 Les designacions i els nomenaments dels membres titulars i suplents es farà seguint el procediment establert en els articles 3 i 4 de la Llei 3/1997, de 16 de maig.
3.4 Els membres del Consell i la persona que ocupi la Secretaria Executiva estaran sotmesos al règim d'incompatibilitats previst a l'article 5 de la Llei 3/1997, de 16 de maig.
a) Establir les línies generals de l'actuació del Consell.
b) Aprovar els dictàmens i atendre les consultes que sol·liciti el Govern o bé les organitzacions que integren el Consell, d'acord amb l'article 2.1 a) i b) de la Llei 3/1997.
c) Aprovar les propostes, els informes o els estudis elaborats a sol·licitud del Govern.
d) Acordar l'elaboració de propostes, informes o estudis a iniciativa pròpia i, si escau, aprovar-los.
e) Aprovar i trametre anualment al Govern la memòria a què es refereix l'article 2.1.e) de la Llei 3/1997.
f) Aprovar anualment la proposta de pressupost del Consell, als efectes assenyalats en l'article 18.2 de la Llei 3/1997.
g) Elegir els vicepresidents o les vicepresidentes, designar els membres de la Comissió Executiva i les comissions permanents de les àrees.
h) Crear, si escau, comissions de treball de caràcter permanent o per qüestions concretes, determinant-ne la composició.
i) Decidir la publicació dels acords.
j) Regular el règim d'organització i funcionament intern del Consell i aprovar-ne el Reglament.
k) Aprovar les directrius i les instruccions necessàries per al funcionament del Consell.
l) Emetre un informe anual, amb propostes i suggeriments per al Govern, abans de l'elaboració de l'avantprojecte de pressupost de la Generalitat per a l'exercici següent.
a) Col·laborar amb el president o la presidenta en la direcció de l'actuació del Consell.
c) Fer el seguiment dels treballs dels diferents òrgans del Consell.
d) Aprovar els projectes de memòria sobre la situació socioeconòmica i laboral de Catalunya, i elevar-los al Ple dins del primer mes del segon trimestre de l'any.
e) Aprovar l'avantproposta de pressupost del Consell com a tràmit previ per a la seva elevació i aprovació pel Ple, conèixer trimestralment la seva execució i informar el president o la presidenta sobre el tancament del pressupost.
f) Aprovar el projecte de Reglament intern d'organització i funcionament.
g) Adoptar les mesures necessàries per a l'aplicació dels acords aprovats pel Ple.
h) Aprovar la plantilla i l'estructura orgànica del Consell, informant al Ple per tal que doni el seu vistiplau.
i) Aprovar la memòria d'activitats del Consell de Treball, Econòmic i Social de Catalunya, que haurà de comptar amb el vistiplau posterior del Ple.
j) Aprovar el calendari de les reunions anuals de les comissions territorials de les diferents àrees de treball.
k) Fixar el calendari, coordinar els treballs dels diferents òrgans i comissions de treball i supervisar les activitats del Consell.
l) Les altres funcions que el Ple li delegui expressament.
Funcions de l'Àrea de Relacions Laborals
6.1 Són funcions de la Comissió Permanent de l'Àrea de Relacions Laborals:
a) Elaborar i aprovar els dictàmens sobre matèries sociolaborals i elevar-los al Ple per a l'aprovació definitiva.
b) Elaborar i aprovar els dictàmens sobre les propostes pressupostàries referides a les actuacions en matèries sociolaborals del Departament de Treball, Indústria, Comerç i Turisme i elevar-los al Ple per a l'aprovació definitiva.
c) Elaborar les propostes, els informes o els estudis sobre matèries sociolaborals.
d) Preparar i redactar propostes en matèria de relacions laborals i de negociació col·lectiva, analitzant els aspectes d'aquesta negociació col·lectiva que es considerin més rellevants, especialment la racionalització dels seus àmbits sectorials i territorials, i fer-ne el seguiment.
e) Actuar com a òrgan de consulta de l'autoritat laboral en els supòsits d'extensió de convenis col·lectius previstos a la legislació vigent.
f) Conèixer, amb caràcter previ a la seva aprovació, les disposicions normatives del Departament de Treball, Indústria, Comerç i Turisme que tinguin incidència directa en matèria sociolaboral.
g) Rebre informació i fer el seguiment de l'actuació dels òrgans col·legiats de participació dels agents socials que tingui establerts o pugui establir el Departament de Treball, Indústria, Comerç i Turisme.
h) Participar i promoure la participació en congressos, jornades, seminaris i conferències relacionades amb matèries sociolaborals i promoure iniciatives relacionades amb l'estudi, el debat i la difusió d'aquestes matèries.
i) Realitzar anualment una memòria, la qual exposarà l'actuació de la Comissió Permanent, recollirà les observacions i els suggeriments que resultin de la seva actuació i proposarà les mesures correctores que consideri oportunes per elevar-la posteriorment a la Comissió Executiva.
j) Rebre informació periòdica sobre l'actuació del Departament de Treball, Indústria, Comerç i Turisme i l'execució i el tancament del seu pressupost i de l'evolució dels principals indicadors sociolaborals a Catalunya.
6.2 Les comissions territorials de l'Àrea de Relacions Laborals seran òrgans de representació institucional en matèria de relacions laborals, es regiran pel que disposa el capítol IV d'aquest Decret i exerciran les funcions que s'hi preveuen.
7.1 Són funcions de la Comissió Permanent de l'Àrea d'Ocupació:
a) Elaborar i aprovar els dictàmens sobre matèries ocupacionals, en especial les relacionades amb la política de formació professional i les actuacions afins de caràcter ocupacional i d'intermediació entre l'oferta i la demanda en el mercat de treball a Catalunya i elevar-los al Ple per a la seva aprovació definitiva.
b) Elaborar i aprovar els dictàmens o, en el seu cas, els informes, sobre les propostes pressupostàries referides a les actuacions en matèries ocupacionals del Departament de Treball, Indústria, Comerç i Turisme i elevar-los al Ple per a la seva aprovació definitiva.
c) Elaborar les propostes d'estudis o els informes sobre matèries ocupacionals, en especial les relacionades amb la política de formació professional i actuacions afins de caràcter ocupacional i d'intermediació entre l'oferta i la demanda en el mercat de treball a Catalunya a què es refereix l'article 2.1.c) de la Llei 3/1997, de 16 de maig, en especial sobre l'observació del mercat de treball.
També es podran formular propostes i estudis encaminats a fomentar l'eficàcia sobre aquestes matèries.
d) Conèixer, amb caràcter previ a la seva aprovació, les disposicions normatives del Departament de Treball, Indústria, Comerç i Turisme que tinguin incidència directa en matèria d'ocupació.
e) Conèixer i debatre el desenvolupament i els criteris d'avaluació de les accions de formació ocupacional, les accions afins de caràcter ocupacional i d'intermediació d'oferta i demanda en el mercat de treball, els acords, els concerts, els convenis i els contractes programa que subscrigui el Govern relacionats amb matèries de la seva competència, així com rebre'n informació periòdica, i actuar de la mateixa manera amb la programació general, les normes i els recursos econòmics disponibles, les accions realitzades, els criteris i els resultats de l'avaluació, pel que fa a les actuacions de les organitzacions membres del Consell en matèria de formació contínua a les empreses.
f) Participar i promoure la participació en congressos, jornades, seminaris i conferències relacionats amb matèries d'ocupació, i promoure iniciatives relacionades amb l'estudi, el debat i la difusió d'aquestes matèries.
g) Realitzar anualment una memòria, la qual ha d'exposar l'actuació de la Comissió Permanent, recollir les observacions i els suggeriments que resultin de la seva actuació i proposar les mesures correctores que consideri oportunes, i elevar-la posteriorment a la Comissió Executiva.
h) La resta de funcions que per raó de la matèria ha d'assumir aquesta Àrea en virtut de la disposició addicional de la Llei 3/1997, de 16 de maig.
7.2 Les comissions territorials de l'Àrea d'Ocupació seran òrgans de representació institucional en matèria d'ocupació, es regiran pel que estableix el capítol IV d'aquest Decret i exerciran les funcions que s'hi preveuen.
Funcions de l'Àrea de Seguretat i Salut Laborals
8.1 Són funcions de la Comissió Permanent de l'Àrea de Seguretat i Salut Laborals:
a) Elaborar i aprovar els dictàmens sobre matèries de seguretat i salut laborals a Catalunya i elevar-los al Ple per a la seva aprovació definitiva.
b) Elaborar les propostes, els informes o els estudis sobre matèries de seguretat i salut laborals a Catalunya.
c) Conèixer, amb caràcter previ a la seva aprovació, les disposicions normatives que tinguin incidència directa en matèria de seguretat i salut laborals, així com els programes d'actuació de les organitzacions i les entitats representades en el Consell en aquesta matèria.
d) Proposar accions per a la millora de l'actuació en matèria de seguretat i per a la protecció de la salut laboral, d'acord amb la normativa sanitària, laboral o qualsevol altra que sigui aplicable, avaluar i fer el seguiment de l'execució dels programes d'actuació que es portin a terme com a conseqüència de les propostes i dels acords que adopti el Consell.
Amb aquesta finalitat, rebrà informació suficient per poder portar a terme aquesta avaluació i seguiment.
e) Exercir el control i el seguiment de l'execució dels programes d'actuació en matèria de seguretat i salut laborals, assumint les funcions de participació en cadascun dels àmbits següents: orientació, planificació i programació d'aquelles activitats relacionades amb la salut laboral.
f) Realitzar anualment una memòria, la qual ha d'exposar l'actuació de la Comissió, recollir les observacions i els suggeriments que resultin de la seva actuació i proposar les mesures correctores que consideri oportunes, i elevar-la posteriorment a la Comissió Executiva.
g) Participar i promoure la participació en congressos, jornades, seminaris i conferències relacionats amb matèries de seguretat i salut laborals i promoure iniciatives relacionades amb l'estudi, el debat i la difusió d'aquestes matèries.
8.2 Les comissions territorials de l'Àrea de Seguretat i Salut Laborals seran òrgans de representació institucional en matèria de seguretat i salut laborals, es regiran pel que estableix el capítol IV d'aquest Decret i exerciran les funcions que s'hi preveuen.
Funcions de l'Àrea Socioeconòmica
Són funcions de la Comissió Permanent de l'Àrea Socioeconòmica:
a) Elaborar les propostes de dictamen sobre matèries socioeconòmiques, i elevar-les al Ple per a la seva aprovació definitiva, sempre que no siguin d'organització interna del Govern, a què es refereix l'article 2.1.a, primer i segon, i b de la Llei 3/1997, de 16 de maig.
b) Elaborar les propostes d'estudis o els informes sobre matèries socioeconòmiques.
c) Proposar l'informe anual per al Govern, amb propostes i suggeriments, abans de l'elaboració de l'avantprojecte del pressupost de la Generalitat per a l'exercici següent.
d) Conèixer, abans de la seva aprovació, l'avantprojecte de pressupost de la Generalitat de Catalunya i del Departament de Treball, Indústria, Comerç i Turisme per formular propostes i suggeriments i, posteriorment, conèixer les línies generals del pressupost de la Generalitat aprovat.
e) Analitzar la situació de la indústria a Catalunya i estudiar els factors que incideixen en la seva competitivitat.
f) Participar i promoure la participació en congressos, jornades, seminaris i conferències relacionats amb matèries socioeconòmiques i promoure iniciatives relacionades amb l'estudi, el debat i la difusió d'aquestes matèries.
g) Rebre informació periòdica sobre l'execució i el tancament del pressupost de la Generalitat aprovat, sobre la marxa dels principals indicadors econòmics de Catalunya i la utilització a Catalunya dels fons comunitaris amb incidència socioeconòmica i d'ocupació.
Són funcions de la persona que ocupa la Presidència:
a) Representar legalment el Consell i exercir les accions que la llei i el present reglament li atribueixen.
b) Dirigir, promoure i coordinar l'actuació del Consell i adoptar les mesures necessàries per a l'aplicació de les línies generals d'actuació del Consell, aprovades pel Ple.
e) Preparar les convocatòries del Ple del Consell, de la manera que estableixi el Reglament intern d'organització i funcionament.
f) Fixar i resoldre la compareixença de les organitzacions sindicals o empresarials a què es refereix l'article 2.3 de la Llei 3/1997, de 16 de maig, per tal que siguin escoltades en les comissions permanents i les comissions de treball.
En el cas de les comissions territorials, aquesta facultat l'exercirà el seu respectiu president o presidenta.
g) Ordenar la publicació dels acords, vetllar perquè es compleixin i donar el vistiplau de les actes.
h) Fer la contractació, autoritzar les despeses i ordenar els pagaments, dins els límits dels crèdits pressupostaris, sens perjudici que aquesta funció pugui ser delegada en la persona que ocupi la Secretaria Executiva.
i) Presidir les comissions de treball previstes en l'article 14 de la Llei 3/1997, de 16 de maig, llevat que el president o la presidenta proposi a la Comissió Executiva la delegació d'aquesta facultat, la qual haurà de ser aprovada pel Ple.
j) La resta de funcions que li atribueixi el Reglament intern d'organització i funcionament.
Les persones que ocupen les vicepresidències exerciran les funcions que expressament els delegui el president o la presidenta.
Aquestes delegacions hauran de ser comunicades al Ple per al seu coneixement.
a) Exercir la direcció administrativa i tècnica dels distints serveis del Consell i vetllar perquè els seus òrgans actuïn d'acord amb els principis d'economia, celeritat i eficàcia.
b) Assistir, amb veu però sense vot, a les sessions del Ple i de la Comissió Executiva del Consell i de les comissions permanents de les diferents àrees de treball.
c) Estendre les actes de les sessions, autoritzar-les amb la seva signatura i amb el vistiplau de la Presidència, o de la Vicepresidència en el cas que aquesta hagi presidit la reunió, i donar el curs corresponent als acords que s'adopten.
g) Totes les que siguin inherents a la seva condició.
Nomenament i renovació dels membres
Renovació i nomenament de membres
13.1 Finalitzat el mandat dels membres del Consell de Treball, Econòmic i Social de Catalunya, les organitzacions sindicals, les organitzacions empresarials i les entitats o associacions esmentades en el número 4 de l'article 3 de la Llei 3/1997, designaran o proposaran, segons escaigui, els nous representants de cadascun dels grups que integren el Consell, en el termini màxim de 30 dies comptats a partir de la data del venciment del mandat anterior.
Aquesta designació o proposta es comunicarà al Govern mitjançant la persona titular del Departament de Treball, Indústria, Comerç i Turisme perquè es nomenin en el termini màxim dels 15 dies següents a la recepció de la notificació.
13.2 Les persones de reconegut prestigi pertanyents a les entitats o a les associacions amb incidència en les matèries que són competència del Consell seran nomenades pel Govern, a proposta conjunta dels consellers o de les conselleres de Treball, Indústria, Comerç i Turisme i d'Economia i Finances, amb la consulta prèvia prevista en l'article 3.4.e) de la Llei 3/1997, en el termini dels trenta dies següents al venciment del mandat dels membres precedents.
13.3 Els membres del Consell de Treball, Econòmic i Social de Catalunya que hagin finalitzat el seu mandat continuaran en l'exercici de les seves funcions fins a la presa de possessió dels nous membres del Consell.
Nomenament i renovació del president/a, del secretari/a executiu/va i dels/de les vicepresidents/es del Consell de Treball Econòmic i Social
14.1 Nomenada o renovada la composició del Consell de Treball, Econòmic i Social de Catalunya, d'acord amb el que preveu l'article anterior, el Govern, en el termini dels 15 dies següents a la presa de possessió dels nous membres, els comunicarà el nom de les persones que proposi com a president/a i com a secretari/a executiu/va.
Quan s'hagin consultat els grups de representació que integren el Consell i les persones proposades per a aquests càrrecs tinguin el seu suport, el Consell ho comunicarà al Govern, que en el termini de 15 dies nomenarà el president o la presidenta i el secretari executiu o la secretària executiva del Consell, sempre que compleixin els requisits establerts per la Llei.
Si les persones proposades per a aquests càrrecs no obtenen el suport requerit dels grups de representació que integren el Consell, el Govern farà una nova proposta en el termini màxim de dos mesos.
14.2 El president o la presidenta, en el termini de 15 dies des del seu nomenament, ha de convocar la sessió constitutiva, en l'ordre del dia de la qual s'ha d'incloure la designació dels vicepresidents o de les vicepresidentes, dels membres de la Comissió Executiva i de les comissions permanents.
Si en l'ordre del dia de la sessió constitutiva no es pogués incloure la designació dels vicepresidents o de les vicepresidentes, el president o la presidenta tindrà 3 mesos, com a màxim, per proposar-los, d'acord amb l'article 4.3 de la Llei 3/1997, de 16 de maig.
14.3 El secretari executiu o la secretària executiva podrà ser substituït en cas de vacant, absència o malaltia, per la persona que designi el president/a, un cop escoltada la Comissió Executiva.
Funcionament i emissió de dictàmens
Compareixença de consellers/es, alts càrrecs i professionals
15.1 El Consell pot sol·licitar, per mitjà de la Presidència i quan sigui necessari per a l'emissió dels seus dictàmens, la compareixença dels consellers o de les conselleres, dels alts càrrecs de l'Administració i de les persones que per llur experiència o competència professional resultin adequades per tal que informin sobre els afers que preceptivament o facultativament li sotmetin a consulta, segons el que preveu l'article 2.2 de la Llei 3/1997, de 16 de maig.
15.2 Amb caràcter general es comunicarà la sol·licitud de compareixença amb una antelació mínima de 15 dies.
Quan es tracti de compareixença per l'emissió d'un dictamen, el termini d'antelació amb què es comuniqui la compareixença no podrà excedir de les dues terceres parts del temps que el Consell té per a l'emissió del dictamen.
15.3 Les persones requerides hauran de comparèixer davant l'òrgan encarregat de l'elaboració del dictamen; la compareixença s'haurà de produir amb anterioritat a l'emissió de la proposta del dictamen a l'òrgan competent perquè es pronunciï, d'acord amb el que preveu la Llei.
Compareixença de les organitzacions sindicals i empresarials
16.1 El Consell, en totes les comissions permanents i territorials de les diferents àrees de treball i en les comissions de treball que es decideixi constituir, ha d'escoltar preceptivament les persones representants de les organitzacions sindicals i empresarials que no tenen representació en el Consell, però que són representatives en un sector productiu o laboral específic perquè superen el 10% dels delegats i de les delegades sindicals o de la representativitat empresarial, en el cas que la comissió discuteixi qüestions que afectin aquests sectors.
16.2 Aquest tràmit d'audiència preceptiu es podrà efectuar per escrit o mitjançant la compareixença dels representants de les organitzacions sindicals o empresarials degudament acreditats.
Si el Consell opta per la compareixença, aquesta s'haurà de comunicar amb una antelació suficient mitjançant un escrit adreçat al representant de l'organització sindical o empresarial en el qual s'ha d'informar de l'assumpte a tractar.
17.1 Per poder complir eficaçment les funcions del Consell, el seu president o la seva presidenta podrà sol·licitar d'altres òrgans, organismes i institucions la informació i els documents que cregui oportuns; també promourà les actuacions necessàries per millorar l'estudi de les qüestions de la seva competència i sol·licitarà l'assistència tècnica especialitzada que necessiti.
També obtindran periòdicament la informació necessària per poder donar compliment a les funcions assumides en virtut de la disposició addicional de la Llei 3/1997, de 16 de maig.
17.2 Els membres del Consell de Treball, Econòmic i Social de Catalunya podran proposar al president o a la presidenta, almenys amb 24 hores d'antelació, la seva assistència a les sessions acompanyats d'un tècnic o d'una tècnica, expert o assessor, en funció dels temes que figurin a l'ordre del dia.
Observatori del Mercat de Treball
El Consell de Treball, Econòmic i Social de Catalunya, mitjançant l'Observatori del Mercat de Treball, obtindrà les dades i la informació necessària per poder realitzar els dictàmens, els informes i els estudis sobre les matèries de la seva competència, d'acord amb el que disposen la Llei 3/1997, de 16 de maig, i el present Decret.
No obstant això, i en compliment del que estableix la Llei orgànica 15/1999, de 13 de desembre, de protecció de dades de caràcter personal, en cap cas les desagregacions que es puguin fer podran permetre la identificació de les persones físiques o jurídiques.
Comunicació del Consell de Treball, Econòmic i Social de Catalunya amb el Govern
19.1 L'òrgan ordinari de relació del Consell de Treball, Econòmic i Social de Catalunya amb el Govern és la persona titular del Departament de Treball, Indústria, Comerç i Turisme.
19.2 Les sol·licituds de dictàmens, estudis o informes que els departaments del Govern dirigeixin al Consell de Treball, Econòmic i Social de Catalunya s'han de trametre al president o a la presidenta del Consell de Treball, Econòmic i Social de Catalunya a través del conseller o la consellera competent per raó de la matèria.
19.3 A la sol·licitud de dictamen s'haurà d'adjuntar una memòria i la documentació necessària per poder emetre'l.
19.4 En el supòsit que la documentació sigui incompleta o insuficient, el president o la presidenta sol·licitarà a l'òrgan corresponent el detall de la documentació.
Mentre no es rebi la documentació esmentada, el termini per a l'emissió del dictamen que estableix l'article 2.4 de la Llei quedarà interromput fins que es completi la documentació.
19.5 El president o la presidenta del Consell remetrà els dictàmens, els estudis o els informes sol·licitats al conseller/a sol·licitant, al conseller/a en cap del Govern i al conseller/a de Treball, Indústria, Comerç i Turisme.
Emissió de dictàmens amb caràcter preceptiu
20.1 El Ple del Consell de Treball, Econòmic i Social de Catalunya ha d'emetre dictàmens amb caràcter preceptiu, no vinculant i previ sobre els avantprojectes de llei i els projectes de decret legislatiu que regulin matèries socioeconòmiques, laborals i d'ocupació de competència de la Generalitat, i també sobre els plans i els programes que el Govern consideri d'especial transcendència en la regulació de matèries que es recullen com a pròpies del Consell, amb l'excepció de l'avantprojecte de llei de pressupostos de la Generalitat.
20.2 El Ple també dictaminarà, amb caràcter preceptiu, previ i no vinculant, sobre els projectes de decret que regulin essencialment o nuclearment, matèries socioeconòmiques, laborals i d'ocupació.
A aquests efectes, la unitat departamental del Gabinet Jurídic haurà de justificar, durant la seva tramitació i de manera raonada, si el projecte de decret afecta essencialment o nuclearment a aquestes matèries.
20.3 També tindran aquest caràcter els dictàmens emesos sobre els avantprojectes de llei o els projectes de disposicions administratives que afectin l'organització, les competències o el funcionament del Consell, així com sobre la separació de les persones que ocupen la Presidència i la Secretaria Executiva del Consell i sobre qualsevol matèria en la qual, per precepte exprés d'una llei, sigui obligatori de consultar el Consell.
Emissió de dictàmens de caràcter facultatiu
21.1 Els dictàmens facultatius sobre assumptes concrets que se sotmetin a consulta, d'acord amb el que preveu l'article 2.1.b) de la Llei 3/1997, de 16 de maig, els podran sol·licitar:
a) Els membres del Govern, de la manera prevista en l'article 19.2 del present Decret.
b) Les organitzacions i/o grups que integren el Consell, mitjançant un escrit adreçat al president o a la presidenta que contingui les signatures dels sol·licitants, l'objecte del dictamen i la seva justificació.
21.2 L'òrgan competent per raó de la matèria acordarà la procedència del dictamen esmentat, que seguirà el procediment ordinari per a l'emissió de dictàmens previst en aquest Decret.
Procediment ordinari per a l'emissió de dictàmens
22.1 Les opinions del Consell, que no són vinculants, s'expressen sota la denominació de "Dictamen del Consell de Treball, Econòmic i Social de Catalunya".
Qualsevol opinió emesa per un membre del Consell, sigui oral o escrita, que no formi part dels dictàmens esmentats s'entendrà expressada a títol personal.
22.2 Quan es rebi una sol·licitud de dictamen al Consell, el president o la presidenta la traslladarà a l'òrgan corresponent i comunicarà en quin termini s'ha d'acabar la tasca encomanada.
22.3 Els assumptes seran examinats i els dictàmens seran elaborats per una sola Àrea; en cas de dubte, el president o la presidenta consultarà a les vicepresidències la conveniència d'assignar un determinat dictamen a una Àrea concreta.
22.4 Les comissions permanents de les àrees, una vegada hagin elaborat i aprovat la proposta corresponent, l'elevaran al Ple per a la seva aprovació definitiva.
22.5 Els dictàmens es documenten per separat i s'han de distingir els antecedents, la valoració feta i les conclusions, amb la signatura del secretari executiu o de la secretària executiva i el vistiplau del president o de la presidenta.
Aquests dictàmens han d'anar acompanyats, necessàriament, dels vots particulars, si n'hi ha.
22.6 El Consell ha d'emetre els seus dictàmens en el termini que fixin el Govern o els consellers o les conselleres, si escau, en l'ordre de tramesa de l'expedient o en la sol·licitud de consulta.
Com a regla general, el termini ordinari d'emissió dels dictàmens serà de 25 dies laborables, llevat que el Govern o els consellers o les conselleres disposin un altre termini, que no podrà ser inferior a vint dies laborables.
En el cas que el Govern en faci constar raonadament la urgència, el termini ordinari d'emissió del dictamen serà de 15 dies laborables, llevat que el Govern o els consellers o les conselleres disposin un altre termini, que no podrà ser inferior a deu dies laborables.
El termini començarà a comptar a partir de l'endemà de la recepció en el Consell de la petició de dictamen.
22.7 Els vots particulars i les esmenes per part dels membres del Consell s'han de justificar i s'hauran de presentar en el termini de 24 hores després de finalitzada la reunió corresponent.
Procediment d'urgència per a l'emissió de dictàmens
23.1 Si se sol·licita del Consell l'emissió d'un dictamen amb caràcter d'urgència, el president o la presidenta del Consell decidirà de manera immediata, consultades les vicepresidències, la tramesa a l'òrgan que correspongui, amb la indicació de la data límit de la sessió en què es debatrà el dictamen.
El límit per a l'acord o la proposta de dictamen per part de l'òrgan corresponent serà de quaranta-vuit hores abans que es faci la sessió de debat.
23.2 Els dictàmens que es tramitin amb caràcter d'urgència podran ser aprovats per la Comissió Executiva per delegació del Ple quan, per circumstàncies excepcionals degudament acreditades, no puguin ser aprovats pel Ple.
El president o la presidenta informarà els membres del Ple del Consell sobre el calendari i la tramitació iniciada per a l'emissió del dictamen, així com sobre les dates previstes per a la seva aprovació definitiva.
23.3 Els membres del Consell podran presentar esmenes per escrit als dictàmens afectats pel procediment d'urgència fins dues hores abans de l'inici de la reunió, de manera que es puguin reproduir i repartir abans del començament de la sessió.
24.1 Les àrees de Relacions Laborals, d'Ocupació i de Seguretat i Salut Laborals del Consell de Treball, Econòmic i Social de Catalunya tindran comissions territorials a les delegacions territorials del Departament de Treball, Indústria, Comerç i Turisme.
24.2 Cadascuna d'aquestes comissions territorials té unes funcions i un règim propi en relació amb la seva constitució depenent de l'àrea a la qual pertanyin.
Nomenament dels membres de les comissions territorials
25.1 Els membres de les comissions territorials i el seu president o la seva presidenta seran nomenats mitjançant una resolució del conseller o de la consellera de Treball, Indústria, Comerç i Turisme.
25.2 Les comissions territorials seran assistides pel secretari executiu o per la secretària executiva, o per la persona que designi que sigui membre de la Secretaria Executiva.
25.3 La composició de les comissions territorials serà la que estableixen els articles 10.6, 11.6 i 12.6 de la Llei 3/1997, de 16 de maig.
25.4 A les comissions territorials de l'Àrea de Seguretat i Salut Laborals, i en representació del grup IV, hi haurà d'haver un membre del Departament de Sanitat i Seguretat Social, per raó de la matèria, i un altre membre, que haurà de ser un representant de la Inspecció de Treball i Seguretat Social.
26.1 Les comissions territorials es reuniran cada dos mesos de manera ordinària.
La convocatòria l'efectuarà el secretari executiu o la secretària executiva per ordre del president o de la presidenta, amb 10 dies d'antelació.
També es poden convocar de manera extraordinària per ordre del president o de la presidenta, amb una antelació mínima de 5 dies.
Totes les convocatòries aniran acompanyades de l'ordre del dia i de la documentació corresponent.
26.2 Per a la constitució vàlida de les comissions territorials de l'Àrea de Relacions Laborals caldrà la presència de 8 membres, més el president o la presidenta i el secretari executiu o la secretària executiva, o de les persones que legalment els substitueixin.
26.3 Per a la constitució vàlida de les comissions territorials de l'Àrea d'Ocupació caldrà la presència de 10 membres, més el president o la presidenta i el secretari executiu o la secretària executiva, o de les persones que legalment els substitueixin.
Els acords s'adoptaran per una majoria d'11 vots.
26.4 Per a la constitució vàlida de les comissions territorials de l'Àrea de Seguretat i Salut Laborals caldrà la presència de 8 membres, més el president o la presidenta i el secretari executiu o la secretària executiva, o de les persones que legalment els substitueixin.
Funcions de les comissions territorials
27.1 Són funcions de les comissions territorials de l'Àrea de Relacions Laborals:
a) Preparar i redactar propostes en matèria de relacions laborals per tal de possibilitar el nombre més elevat possible d'acords entre les organitzacions empresarials i sindicals i entre aquestes i l'Administració, i elevar-les posteriorment a la Comissió Permanent.
b) Fer el seguiment de la negociació col·lectiva i proposar l'elaboració d'estudis i l'anàlisi dels aspectes que es considerin més rellevants i, en especial, pel que fa a la racionalització dels seus àmbits sectorials i territorials.
c) Conèixer els acords de la Comissió Permanent de l'Àrea de Relacions Laborals i fer el seguiment i/o control de la seva aplicació en el seu àmbit territorial.
d) Assessorar i proposar a la Comissió Permanent de l'Àrea de Relacions Laborals les mesures de millora en matèria de relacions laborals que consideri convenient en la seva demarcació.
e) Col·laborar en el marc de referència en l'anàlisi de la negociació col·lectiva del seu àmbit territorial.
27.2 Són funcions de les comissions territorials de l'Àrea d'Ocupació:
a) Concretar el Pla local d'ocupació, mitjançant el seguiment periòdic de totes les accions aprovades pel Servei Públic d'Ocupació, que s'han d'executar dins l'àmbit corresponent al seu territori, amb recepció d'informació periòdica detallada de les accions.
b) Emetre un informe previ sobre els projectes presentats al Servei Públic d'Ocupació de Catalunya en matèria de formació professional ocupacional, de plans d'ocupació, escoles taller, tallers d'ocupació, cases d'oficis i agents de desenvolupament local.
c) Conèixer els acords de la Comissió Permanent de l'Àrea d'Ocupació i fer el seguiment i/o control de la seva aplicació en el seu àmbit territorial.
27.3 Són funcions de les comissions territorials de l'Àrea de Seguretat i Salut Laborals:
a) Conèixer les propostes efectuades per la Comissió Permanent de l'Àrea de Seguretat i Salut Laborals i fer el seguiment i/o control en el seu àmbit territorial.
b) Informar i proposar a la Comissió Permanent de l'Àrea de Seguretat i Salut Laborals les mesures de millora de la seguretat i la salut laboral que en la seva demarcació consideri necessàries.
c) Conèixer, d'acord amb la informació facilitada per la Comissió Permanent, les actuacions dels diversos departaments de la Generalitat i dels òrgans representats en el Consell que en el seu àmbit d'actuació tinguin una incidència directa en matèria de seguretat i salut laboral.
d) Fer el seguiment dels acords adoptats per tal d'aconseguir una millora en la prevenció de seguretat i salut laboral en la seva demarcació territorial.
e) Proposar mesures per tal que es puguin incloure en un programa d'actuació anual referent a la matèria de seguretat i salut laborals.
28.1 El Consell de Treball, Econòmic i Social de Catalunya comptarà amb un Gabinet d'Estudis, òrgan encarregat de la coordinació i l'orientació de l'equip d'assessors i assessores especialitzats i dels responsables de les àrees del Consell.
28.2 Al capdavant del Gabinet d'Estudis hi haurà un director o una directora que dependrà funcionalment del president o de la presidenta del Consell de Treball, Econòmic i Social de Catalunya, i orgànicament del secretari executiu o de la secretària executiva.
28.3 El director o la directora del Gabinet d'Estudis coordinarà i orientarà l'equip d'assessors o d'assessores especialitzat i els responsables de les àrees del Consell de Treball, Econòmic i Social de Catalunya en l'elaboració dels dictàmens, dels estudis o dels informes i en la preparació de la memòria anual sobre la situació socioeconòmica i laboral de Catalunya.
Ha de coordinar la recollida i l'anàlisi de la informació estadística i documental en matèria econòmica, social i laboral i les funcions que li siguin assignades en el Reglament intern i les que exerceixi per delegació del president o de la presidenta, o del secretari executiu o de la secretària executiva.
28.4 El director o la directora del Gabinet d'Estudis és designat pel president o per la presidenta del Consell amb consulta prèvia als grups de representació que integren el Consell; serà nomenat pel Govern a proposta del conseller o de la consellera de Treball, Indústria, Comerç i Turisme.
En qualsevol cas, la persona proposada per a aquest càrrec ha de tenir el suport, com a mínim, dels dos terços dels integrants de la Comissió Executiva; la decisió s'ha de comunicar al Ple.
28.5 Si el director o la directora del Gabinet d'Estudis és funcionari públic, passarà a la situació de serveis especials i, pel que fa a la durada del mandat, el cessament i les incompatibilitats, li serà aplicable el règim que preveuen els apartats 5 i 6 de l'article 4 i l'article 5, respectivament, de la Llei 3/1997.
Assistència a les sessions del Consell de Treball, Econòmic i Social de Catalunya
29.1 Les persones que integren el Consell de Treball, Econòmic i Social de Catalunya tindran dret a les compensacions econòmiques que per la seva participació en les activitats del Consell siguin autoritzades, a proposta del mateix Consell.
Les compensacions econòmiques seran a títol personal a cadascun dels integrants dels diferents òrgans o comissions de treball que es puguin crear.
No obstant això, i d'acord amb la legislació de finances públiques i de contractes de les administracions públiques, si alguna persona sol·licita que sigui tramesa aquesta assignació a l'organització de la qual forma part, la compensació econòmica que li pertocaria es transferirà a l'organització corresponent en concepte de serveis prestats.
29.2 Els membres del Consell que siguin personal dependent de la Generalitat de Catalunya disposaran, prèvia comunicació a l'òrgan competent, del temps imprescindible per al compliment de les seves funcions i per a l'assistència a les reunions del Ple i de les comissions a les quals hagin estat degudament convocats, en els termes previstos a l'article 37.3.d) del Text refós de la Llei de l'Estatut dels treballadors, aprovat pel Reial decret legislatiu 1/1995, de 24 de març, o norma convencional aplicable, i en l'article 96.1.d) del Decret legislatiu 1/1997, de 31 d'octubre, pel qual s'aprova la refosa en un Text únic dels preceptes de determinats textos legals vigents a Catalunya en matèria de funció pública.
Personal contractat del Consell de Treball, Econòmic i Social
30.1 El personal del Consell de Treball, Econòmic i Social de Catalunya, excepte els càrrecs directius, hi quedarà vinculat per una relació subjecta al dret laboral.
30.2 La plantilla del personal del Consell de Treball, Econòmic i Social de Catalunya s'inclourà, a proposta del Consell, a la relació de llocs de treball de la Generalitat.
31.1 L'actuació econòmica del Consell s'ha de sotmetre a fiscalització i a control pressupostari, els quals corresponen a la Intervenció General de la Generalitat.
31.2 El Consell de Treball, Econòmic i Social de Catalunya disposa dels crèdits que integren el seu pressupost, els quals es consignen en una secció específica del pressupost de la Generalitat de Catalunya de cada exercici.
31.3 Els béns i els drets que adquireixi el Consell pertanyeran al patrimoni de la Generalitat de Catalunya.
31.4 El Consell podrà sol·licitar directament a l'òrgan competent en matèria de patrimoni de la Generalitat de Catalunya l'adscripció de béns i drets del patrimoni de la Generalitat per al compliment de les seves finalitats, i a aquest efecte tindrà sobre aquests béns i drets les mateixes facultats i obligacions que es preveuen per als ens públics de dret privat en la Llei 11/1981, de 7 de desembre, de patrimoni de la Generalitat de Catalunya.
Queden derogats els decrets següents i la seva normativa de desenvolupament:
Decret 79/1993, de 9 de març, de modificació de la normativa i el funcionament del Consell de Treball de Catalunya.
Decret 69/1992, de 2 de març, de creació del Consell Català de Seguretat i Salut Laboral.
Decret 189/1995, de 13 de juny, de creació del Consell Català de Formació Ocupacional i Col·locació i de supressió del Consell Català de Formació Ocupacional.
Ordre de 12 de novembre de 1979, aprovant les normes de funcionament intern del Consell de Treball de Catalunya.
Ordre de 7 de juliol de 1989, de creació d'una Comissió de Treball en el si del Consell de Treball de Catalunya, amb funcions de seguiment de les actuacions de normalització lingüística en l'àmbit laboral.
Ordre de 15 de juliol de 1992, per la qual s'assignen al Consell de Treball funcions de seguiment de la formació professional ocupacional a Catalunya assignades al Departament de Treball.
Ordre de 23 de març de 1993, de creació d'una comissió en el si del Consell de Treball, sobre política industrial a Catalunya.
Ordre de 29 de juliol de 1993, per la qual s'aprova el Reglament de règim intern del Consell Català de Seguretat i Salut Laboral.
Ordre d'1 de febrer de 1994, de creació i regularització de les Comissions Territorials del Consell de Seguretat i Salut Laboral.
Ordre de 8 de setembre de 1995, de creació d'una comissió específica de treball en el si del Consell Català de Seguretat i Salut Laboral, sobre prevenció de riscs laborals.
Barcelona, 3 de desembre de 2002
Conseller de Treball, Indústria, Comerç i Turisme